Poliția Capitalei a cerut ajutorul cetățenilor pentru a identifica un bărbat suspectat că ar fi bătut un bătrân de 73 de ani, pe 29 de aprilie, într-un autobuz din sectorul 6.

„Poliţia Capitalei solicită sprijin pentru identificarea bărbatului din imagini, bănuit de comiterea unei infracţiuni de lovirea sau alte violenţe, săvârşită la data de 29 aprilie a.c., asupra unui bărbat, în vârstă de 73 de ani, în timp ce se aflau într-un mijloc de tranport în comun, pe raza sectorului 6”, se arată într-un comunicat al Direcţiei Generale a Poliţiei Municipiului Bucureşti.

Polițiștii au publicat mai multe imagini cu suspectul și îi roagă pe cei care au informații legate de identitatea acestuia să sune la 112.